Sarah Mullally

Dame Sarah Elisabeth Mullally (Bowser abizenarekin jaioa; Woking, Erresuma Batua, 1962ko martxoaren 26a) britainiar prelatu anglikanoa eta erizain ohia da. Canterburyko 106. artzapezpiku izendatu zuten 2025eko urriaren 3an, eta, beraz, Ingalaterrako Eliza zuzentzeko izendatutako lehen emakumea izan zen.  

2018tik Londresko apezpikua izan zen, Canterburyra joateko kargua utzi zuen arte. Lorden Etxeko eserleku espiritualetan esertzen da. 1999tik 2004ra, Ingalaterrako Erizaintzako Zuzendari Nagusia izan zen eta baita Osasun Zerbitzu Nazionaleko pazienteen esperientziaren zuzendaria ere; 2015etik 2018ra apezpiku gisa aritu zen Creditonen, Exeterreko elizbarrutian.

 Bizitza goiztiarra eta hezkuntza 
Sarah Elisabeth Bowser 1962ko martxoaren 26an jaio zen. Bi alaben artean gazteena da. Winston Churchill Eskola Integralean hezi zen, Woking herrian, Surrey konderrian. Gero, herri bereko Six Form Collegen jarraitu zituen ikasketak.

Erizaina izatea erabaki zuen, medikua izan beharrean, pazientearen arretan ikuspegi holistikoa aplikatu nahi zuelako. Bere aukeraketa kristau fedeak ere eragin zuen. 1980an South Bankeko Politeknikoan erizaintza ikasten hasi zen. 1984an Erizain Orokor Erregistratu eta Zientzietako Lizentziatu (BSc) titulu bateratua eman zioten. 1992an Zientzietako masterra egin zuen London South Bank University-n, osasun eta ongizatearen arloko lanbide arteko ikasketetan. 

 Erizaintzako ibilbidea 
Mullallyk erizan lanak egin zituen St Thomas ospitalean eta baita The Royal Marsden ospitalean ere. Ardura karguak bete zituen Westminsterreko eta Chelseako ospitaleetan.

1999an, Ingalaterrarako Erizaintzako Ofizial Nagusi eta Pazientearen Esperientziaren Zuzendari izendatu zuten: kargu horiek bete zituen pertsonarik gazteena izan zen. Ingalaterrako Erizaintza, Emagin eta Osasun Bisitariaren Kontseiluko zuzendari ez-exekutiboa izan zen.

Mullally London South Bank Unibertsitateko gobernadore independente ere izan zen 2005 eta 2015 urteen artean, eta Gobernadoreen Kontseiluko lehendakariorde eta Politika eta Baliabideen Batzordeko lehendakari bihurtu zen. Royal Marsden NHS Foundation Trust-eko zuzendari ez-exekutiboa izan zen 2005etik 2012ra, eta Salisbury NHS Foundation-en rol ez-exekutiboa izan zuen 2012 eta 2016 urteen artean. Mullally Londresko King's Collegeko Kontseiluko kide laiko ere bihurtu zen 2016an.

 Elizako ibilbidea 
1998tik 2001era Mullallyk Hezkuntza Teologikoko Hego Ekialdeko Institutuan ikasi zuen (gaur egun St Augustine's College of Theology). Bitartean teologia ere ikasi zuen Kenteko Unibertsitatean. 2001ean Teologiako Diploma jaso zuen. 

Ondoren, Ingalaterrako Elizan ordenatua izan zen: 2001ean diakono egin zuten Michaelmas egunean, Southwarkeko katedralean. Hurrengo urtean apaiz ordenatu zuten, Claphamen. 2001etik 2004ra ministro gisa jardun zuen Southwarkeko elizabarrutian.

2004an Mullallyk erizaintzako ofizial nagusi kargua utzi zuen. 2004tik 2006ra komisario laguntzaile gisa aritu zen. 2006an Arteetako masterra atera zuen Heythrop College-n, Londresko Unibertsitatean. Urte berean Sutton-eko (Londres) St Nicholas elizako talde-ministerioko errektore bihurtu zen. Bere parrokiako lanez gain, Southwarkeko elizbarrutian etika irakatsi zuen, klero anglikanoen buruzagitza programa batean parte hartu zuen eta Ingalaterrako Elizaren elizbarrutietako batzordean eseri zen. 2012tik 2015era Salisburyko katedraleko diruzain kanoniko izan zen.

2015eko ekainean Mullally Creditoneko hurrengo apezpikua izango zela iragarri zen. 2015eko uztailaren 22an Justin Welby artzapezpikuak apezpiku izendatu zuen Canterburyko katedralean. Bera eta Rachel Treweek izan ziren Canterburyko katedralean gotzain gisa kontsakratu ziren lehen emakumeak. 2015eko irailean Ingalaterrako Elizako lehen emakumea izan zen ordenazio zerbitzu bat zuzentzen, bi diakono apaiz gisa ordenatuz, Leisa McGovern eta Sheila Walker.

2017an Londresko apezpiku izendatu zuten. Londresko apezpiku gisa, Ingalaterrako Elizako hirugarren apezpikurik garrantzitsuena izan zen, Canterburyko eta Yorkeko artzapezpikuen ondoren.

2018an Lorden Ganberako Banku Espiritualetan eseri zen. 2023ko Charles III.aren koroatzean ere parte hartu zuen.

 Canterburyko artzapezpikua 
2025eko urriaren 3an Mullally Canterburyko hurrengo artzapezpikua izango zela iragarri zen; hala, Ingalaterra Osoko primatua bihurtu zen, kargua beteko zuen lehen emakumea.

 Ikuspegiak 
Mullallyk bere burua feministatzat du.

Elizan LGTB jendea egoteari buruz galdetu ziotenean, esan zuen: «Gogoratu behar duguna da jendeari buruz ari garela, eta elizak maitasuna azaldu nahi die guztiei, maitasunaren Jainkoa islatzen baitu, mundu guztia maite duena».

Mullallyk abortatzeko eskubidea babestu du, nahiz eta esan zuen berak ez lukeela egingo esan.

 Bizitza pertsonala 
1987an Eamonn Mullallyrekin ezkondu zen; bikoteak alaba bat eta seme bat ditu.

 Erreferentziak 

 Kanpo estekak 

Kategoria:Surrey konderriko jendea
Kategoria:Erresuma Batuko feministak
Kategoria:Erresuma Batuko Kontseilu Pribatuko kideak
Kategoria:Britainiar Inperioko Ordenaren Dama komendadoreak
Kategoria:Ingalaterrako apaiz anglikanoak
Kategoria:Erresuma Batuko emakume medikuak
Kategoria:Erresuma Batuko teologoak
Kategoria:Erresuma Batuko medikuak
Kategoria:Emakume medikuak
Kategoria:Erizainak
Kategoria:Emakume erizainak
Kategoria:Emakume teologoak
Kategoria:Emakume apezpikuak